stanford-oval/wikipedia huggingface dataset:
จังหวัดยโสธร
ประวัติศาสตร์ > สมัยธนบุรี

พ.ศ. 2314 พระวรราชปิตา พระโอรสของเจ้านอง ขุนนางล้านช้างเชื้อสายไทพวนแห่งราชวงศ์แสนทิพย์นาบัวซึ่งสืบมาแต่ต้นวงศ์สามัญชนชนชาติไทพวน ผู้สร้างนครเขื่อนขันธ์กาบแก้วบัวบาน (หนองบัวลุ่มภู) ได้ให้ท้าวคำสู เจ้าคำขุย ท้าวคำม่วง ท้าวคำสิงห์ (บุตรคนโตของท้าวฝ่ายหน้า) ญาติพี่น้อง และไพร่พล ลงมาสร้างบ้านเมืองใหม่ไว้เป็นเมืองหน้าด่านของนครเขื่อนขันธ์กาบแก้วบัวบาน เมื่อท้าวคำสูและคณะเดินทางมาถึงดงหัวช้างได้ตั้งสัจจาธิษฐานต่อเทพยดาอารักษ์อันศักดิ์สิทธิ์ที่สิงสถิตย์อยู่ในดงแห่งนี้ขอตั้งบ้านเรือน แล้วจัดพิธีจับสลากเสี่ยงทาย แต่จับสลากไม่ได้ ท้าวคำสูจึงให้คณะหยุดพักอยู่ ณ ดงแห่งนี้ก่อน โดยให้ตั้งบ้านเรือนขึ้นเพื่อเป็นที่พักพิงชั่วคราว ตั้งชื่อหมู่บ้านที่ตั้งขึ้นใหม่นี้ว่า "บ้านสิงห์หิน" (ภายหลังเปลี่ยนชื่อเป็นบ้านสิงห์โคก) ต่อจากนั้นท้าวคำสูจึงได้ให้ท้าวอินทิสาน ท้าวเมืองกลาง และพราหมณ์ ออกตรวจหาภูมิประเทศหาที่ตั้งบ้านเมืองต่อไป ท้าวอินทิสานและคณะได้พากันเดินทางมาถึงดงใหญ่ใกล้ท่าชีได้พบพระพุทธรูปใหญ่ อยู่ในวัดร้างองค์หนึ่ง และพบรูปสิงห์ทองอีกตัวหนึ่ง ท้าวอินทิสานและคณะจึงได้ทำพิธีขอตั้งบ้านเมือง โดยให้ท้าวเมืองกลางเป็นผู้จับสลาก ในที่สุดจับสลากได้ใบที่เป็นอุตมะดีเลิศ จึงได้กลับรายงานให้ท้าวคำสูทราบ และท้าวคำสูจึงได้แบ่งไพร่พลเป็นสองส่วน ส่วนหนึ่งให้คงไว้ที่บ้านสิงห์หิน โดยให้ท้าวคำขุยรักษาญาติพี่น้องและไพร่พลที่อยู่ที่บ้านสิงห์หิน ส่วนอีกครึ่งหนึ่งท้าวคำสูได้พามาสร้างบ้านเมืองขึ้นใหม่ที่ดงขวางท่าชี ตั้งชื่อหมู่บ้านที่ตั้งขึ้นใหม่นี้ว่า บ้านสิงห์ท่า ให้สร้างวัดขึ้นที่บริเวณที่มีพระพุทธรูปใหญ่อยู่ก่อนนั้น เสร็จแล้วให้ชื่อว่า วัดหลวงพระเจ้าใหญ่ ภายหลังเปลี่ยนชื่อเป็นวัดสิงห์ท่า ถือได้ว่าเป็นพระอารามแห่งแรก
ในปีเดียวกันนั้นพระเจ้าสิริบุญสาร ซึ่งเป็นเจ้านครเวียงจันทน์เกิดหวาดระแวงในพระตา และพระวอ จึงยกกองทัพจากนครเวียงจันทน์มาปราบปราม พระตาถูกข้าศึกยิงด้วยอาวุธปืน และฟันด้วยดาบจนถึงแก่อนิจกรรมในที่สนามรบ ส่วนพระวอ ท้าวคำผง ท้าวฝ่ายหน้า ท้าวทิดพรหม และท้าวก่ำ ได้ยกทัพฝ่าหนีออกจากนครเขื่อนขันธ์กาบแก้วบัวบานลงมาตามลำน้ำชีมาพักกับท้าวคำสูผู้ปกครองบ้านสิงห์ท่าสิงห์โคก ภายหลังต่อมาพระวอดำริว่าหากอยู่กับท้าวคำสูแล้ว ถ้าเวียงจันทน์ยกทัพมาก็จะเป็นการลำบากแก่บ้านสิงห์ท่าสิงห์โคก และจะเกิดศึกสงครามกันต่อไป เมื่อประชุมตกลงกันแล้วจึงได้พาไพร่พลอพยพลงไปตามลำน้ำมูล และสร้างเมืองใหม่ที่เวียงดอนกองเขตนครจำปาศักดิ์ ตามรับสั่งของพระเจ้าองค์หลวงไชยกุมาร เจ้าผู้ครองนครจำปาศักดิ์ โดยพระวอให้สร้างค่ายขุดคูประตูหอรบขึ้นเรียกว่า "ค่ายบ้านดู่บ้านแก"
พ.ศ. 2321 เมื่อพระเจ้าสิริบุญสารทราบเรื่อง จึงได้ยกทัพมาปราบอีกครั้งจนทำให้พระวอถึงแก่พิลาลัยในสนามรบ ท้าวคำผง ท้าวฝ่ายหน้า ท้าวทิดพรหม พร้อมบริวารจึงได้อพยพต่อไปยังเกาะกลางลำน้ำมูลซึ่งเรียกว่า "ดอนมดแดง" เพื่อตั้งค่ายใหม่ แต่เนื่องจากเป็นที่ต่ำไม่เหมาะสมจึงอพยพขึ้นมาตามลำน้ำมูลถึงห้วยแจระแม แล้วมาตั้งหมู่บ้านขึ้นใหม่ ชื่อหมู่บ้าน ห้วยแจระแม
พ.ศ. 2323 เกิดจราจลในเขมร สมเด็จเจ้าพระยามหากษัตริย์ศึก (ทองด้วง) จึงมีใบบอกมายังพระปทุมสุรราช (ท้าวคำผง) พร้อมกับท้าวฝ่ายหน้า ท้าวทิดพรหม เเห่งบ้านห้วยเเจละเเม และท้าวคำสิงห์ (บุตรชายคนโตท้าวฝ่ายหน้า) แห่งบ้านสิงห์ท่า ได้ยกกำลังลงไปช่วยราชการปราบจราจลที่เขมรคราวนั้น แต่ก็หาทันได้ปราบปรามจนเสร็จสิ้นไม่ ทางกรุงธนบุรีก็เกิดจราจลขึ้น และได้ยกกำลังเข้าไปช่วยปราบจราจลในกรุงธนบุรีจนสำเร็จลง
ประวัติศาสตร์ > สมัยเปลี่ยนแปลงระบอบการปกครองจนถึงปัจจุบัน

พ.ศ. 2489 นายสุวิชช์ จิตตยะโสธร คนอำเภอยะโสธรคนแรกที่ได้รับการเลือกตั้งให้ดำรงตำแหน่งเป็นสมาชิกสภาผู้แทนราษฎรจังหวัดอุบลราชธานี โดยได้เสนอร่างพระราชบัญญัติจัดตั้งอำเภอยะโสธรเป็นจังหวัดยะโสธรตามที่ได้รับปากไว้กับประชาชนชาวอำเภอยะโสธรในขณะที่หาเสียง แต่ปรากฏว่าไม่สำเร็จเพราะมีกระแสคัดค้านไม่ให้แยกออกจากจังหวัดอุบลราชธานี และได้มีการปฏิวัติเกิดขึ้น
พ.ศ. 2494 นายดิเรก มณีรัตน์ (เขยเมืองยศ) ได้รับการเลือกตั้งให้ดำรงตำแหน่งเป็นสมาชิกสภาผู้แทนราษฎรจังหวัดอุบลราชธานี ก็ได้พยายามดำเนินการขอจัดตั้งจังหวัดยะโสธร และกระทรวงมหาดไทยได้ริเริ่มขอตั้งอำเภอยะโสธรขึ้นเป็นจังหวัดครั้งแรก แต่ก็ไม่ได้รับการตอบรับจากฝ่ายใด
ต่อมาระหว่าง พ.ศ. 2500–2513 ร.ต.ท.พวง ศรีบุญลือ ซึ่งดำรงตำแหน่งเป็นนายอำเภอยะโสธร  เห็นว่าคำว่า "ยะโสธร" อันมีความหมายว่า "ทรงไว้ซึ่งยศ" แต่การเขียนหรือการเรียกสั้นๆ ว่า เมืองยะโส พูดแล้วฟังดูไม่เป็นที่ไพเราะหูและไม่เป็นมงคลนาม จึงได้มีหนังสือขอให้เขียนชื่ออำเภอเสียใหม่เป็น "ยโสธร" และได้รับอนุญาตจากกระทรวงมหาดไทย โดยความเห็นชอบของราชบัณฑิตยสถานให้เปลี่ยนได้ และใช้มาจนบัดนี้
พ.ศ. 2514 จอมพลถนอม กิติขจร ในฐานะหัวหน้าคณะปฏิวัติ ได้นำเรื่องการจัดตั้งจังหวัดยโสธรที่ค้างคาอยู่ ออกประกาศของคณะปฏิวัติฉบับที่ 70 ลงวันที่ 6 กุมภาพันธ์ พ.ศ. 2514 โดยได้แยกอำเภอต่าง ๆ ที่อยู่ในการปกครองของจังหวัดอุบลราชธานีเดิม 6 อำเภอ คือ อำเภอยโสธร อำเภอกุดชุม อำเภอเลิงนกทา อำเภอคำเขื่อนแก้ว อำเภอมหาชนะชัย และอำเภอป่าติ้ว รวมเข้าเป็นจังหวัดยโสธร จังหวัดที่ 71 ของประเทศไทย มีผลตั้งแต่วันที่ 1 มีนาคม พ.ศ. 2515 เป็นต้นไป และแต่งตั้งนายชัยทัต สุนทรพิพิธ รองผู้ว่าราชการจังหวัดอุบลราชธานี ดำรงตำแหน่งเป็นผู้ว่าราชการจังหวัดยโสธรคนแรก
ภูมิศาสตร์ > ที่ตั้งและอาณาเขต

ศาลากลางจังหวัดยโสธรตั้งอยู่ที่ตำบลในเมือง อำเภอเมืองยโสธร ณ ละติจูด 15° 47´.6 เหนือ ลองจิจูด 104° 08´.7 ตะวันออก และมีอาณาเขตติดต่อกับจังหวัดใกล้เคียงดังนี้
ทิศเหนือ ติดต่อกับจังหวัดมุกดาหาร
ทิศตะวันออก ติดต่อกับจังหวัดอำนาจเจริญ และจังหวัดอุบลราชธานี
ทิศใต้ ติดต่อกับจังหวัดศรีสะเกษ
ทิศตะวันตก ติดต่อกับจังหวัดร้อยเอ็ด
ภูมิศาสตร์ > ภูมิอากาศ

จังหวัดยโสธรตั้งอยู่ระหว่างเส้นแวงที่ 104 และ 105 องศาตะวันออก และเส้นรุ้งที่ 15 และ 16 องศาเหนือ สำหรับภูมิอากาศ จังหวัดยโสธรมี  3 ฤดู คือ ฤดูร้อน ฤดูฝน และฤดูหนาว ความชื้นสัมพัทธ์ เฉลี่ยเท่ากับ 71.1% อุณหภูมิสูงสุด 43 องศาเซลเซียส อุณหภูมิต่ำสุด 11 องศาเซลเซียส  ปริมาณน้ำฝนเฉลี่ยในรอบ 5 ปี (2552 – 2556) เฉลี่ย 1,600 ม.ม. ต่อปี
การเมืองการปกครอง > การปกครองส่วนภูมิภาค

การปกครองแบ่งออกเป็น 9 อำเภอ 79 ตำบล 835 หมู่บ้าน
| เลข | ชื่ออำเภอ | จำนวนตำบล | พื้นที่ (ตร> กม.) |
| --- | --- | --- | --- |
| 1 | อำเภอเมืองยโสธร | 18 | 578.22 |
| 2 | อำเภอทรายมูล | 5 | 272.776 |
| 3 | อำเภอกุดชุม | 9 | 544 |
| 4 | อำเภอคำเขื่อนแก้ว | 13 | 638.4 |
| 5 | อำเภอป่าติ้ว | 5 | 308 |
| 6 | อำเภอมหาชนะชัย | 10 | 455.208 |
| 7 | อำเภอค้อวัง | 4 | 150 |
| 8 | อำเภอเลิงนกทา | 10 | 942.8 |
| 9 | อำเภอไทยเจริญ | 5 | 272.2 |

| รวม | รวม | 79 | 4,161.664 |
การเมืองการปกครอง > การปกครองส่วนท้องถิ่น

องค์กรปกครองส่วนท้องถิ่น (อปท.) มีจำนวน 88 แห่ง แบ่งออกเป็น 1 องค์การบริหารส่วนจังหวัด, 1 เทศบาลเมือง, 22 เทศบาลตำบล และ 64 องค์การบริหารส่วนตำบล มีรายชื่อดังนี้
| --- | --- |
 อำเภอเมืองยโสธร เทศบาลเมืองยโสธร  เทศบาลตำบลตาดทอง  เทศบาลตำบลเดิด  เทศบาลตำบลทุ่งแต้  เทศบาลตำบลน้ำคำใหญ่  เทศบาลตำบลสำราญ อำเภอทรายมูล เทศบาลตำบลทรายมูล  เทศบาลตำบลนาเวียง อำเภอกุดชุม เทศบาลตำบลกุดชุมพัฒนา อำเภอคำเขื่อนแก้ว เทศบาลตำบลคำเขื่อนแก้ว  เทศบาลตำบลดงแคนใหญ่ อำเภอป่าติ้ว เทศบาลตำบลป่าติ้ว  เทศบาลตำบลเชียงเพ็ง:  อำเภอมหาชนะชัย เทศบาลตำบลฟ้าหยาด อำเภอค้อวัง เทศบาลตำบลค้อวัง อำเภอเลิงนกทา เทศบาลตำบลเลิงนกทา  เทศบาลตำบลสามแยก  เทศบาลตำบลบุ่งค้า  เทศบาลตำบลห้องแซง  เทศบาลตำบลสามัคคี  เทศบาลตำบลศรีแก้ว  เทศบาลตำบลกุดเชียงหมี  เทศบาลตำบลสวาท  เทศบาลตำบลกุดแห่ อำเภอไทยเจริญ เทศบาลตำบลคำเตย
รายนามผู้ว่าราชการจังหวัดยโสธร

| --- | --- |
รายนามเจ้าเมืองยศสุนทร
รายนาม: วาระการดำรงตำแหน่ง
หัวหน้าหมู่บ้านสิงห์ท่า
1. ท้าวคำสู: พ.ศ. 2314-2329
2. เจ้าฝ่ายหน้า ต่อมารัชกาลที่ 1 ทรงพระกรุณาโปรดเกล้าฯ สถาปนาขึ้นเป็นที่พระวิไชยราชสุริยวงษขัติยราช เจ้าประเทศราชครองนครจำปาบาศักดิ์ประเทศราช พระองค์ที่ 3: พ.ศ. 2329-2334
3. ท้าวคำม่วง: พ.ศ. 2334-2354
เจ้าเมืองยศสุนทร
1. พระสุนทรราชวงศา (ท้าวคำสิงห์): พ.ศ. 2357-2366
2. พระสุนทรราชวงศา (ท้าวสีชา): พ.ศ. 2366 (3 เดือน)
3. พระสุนทรราชวงศา มหาขัตติยชาติ ประเทศราชทวาเวียง ดำรงรักษศักดิยศทฤาไกร ศรีพิชัยสงคราม (เจ้าฝ่ายบุต): พ.ศ. 2373-2395
4. พระสุนทรราชวงศามหาขัติยชาติ ประเทศราชดำรงศักดิยศฤาไกร ศรีพิชัยสงคราม (เจ้าเหม็น): พ.ศ. 2403-2420
5. พระสุนทรราชวงศา (เจ้าสุพรหม): พ.ศ. 2421-2434
ผู้ดำรงตำแหน่งผู้ว่าราชการเมืองยโสธร
6. พระสุนทรราชเดช (แก่): พ.ศ. 2434-2438
7. นายร้อยโท ขุนราญอริพล (สอน): พ.ศ. 2438-2440
8. พระสุนทรราชเดช (แข้ ปะทุมชาติ): พ.ศ. 2440-2456
ผู้ว่าราชการจังหวัดยโสธร
9. นายชัยทัต สุนทรพิพิธ: 1 มี.ค. 2515 - 30 ก.ย. 2519
10. นายพีระศักดิ์ สุขะพงษ์: 1 ต.ค. 2519 - 24 ก.พ. 2522
11. นายกาจ รักษ์มณี: 25 ก.พ. 2522 - 30 ก.ย. 2522
12. นายอรุณ ปุสเทพ: 1 ต.ค. 2522 - 30 ก.ย. 2523
13. นายนพรัตน์ เวชชศาสตร์: 1 ต.ค. 2523 - 30 ก.ย. 2526
14. นายจรวย ยิ่งสวัสดิ์: 1 ต.ค. 2526 - 30 ก.ย. 2530
15. นายเลิศ บรรเลงเสนาะ: 1 ต.ค. 2530 - 30 ก.ย. 2533
16. นายภพพล ชีพสุวรรณ: 1 ต.ค. 2533 - 30 ก.ย. 2535
17. นายวิชัย ธรรมชอบ: 1 ต.ค. 2535 - 30 ก.ย. 2537
18. นายโยธิน เมธชนัน: 1 ต.ค. 2537 - 30 ก.ย. 2539
19. นายสมัย ฮมแสน: 1 ต.ค. 2539 - 30 ก.ย. 2542
20. นายประสงค์ศักดิ์ บุญเดช: 1 ต.ค. 2542 - 30 ก.ย. 2543
21. นายปรีณะ ลีพัฒนะพันธ์: 1 ต.ค. 2543 - 4 มี.ค. 2544
22. นายวิสูตร วงศ์วิริยะ: 23 เม.ย. 2544 - 30 ก.ย. 2545
23. นายสุธี มากบุญ: 1 ต.ค. 2545 - 30 ก.ย. 2548
24. นายอำนาจ ผการัตน์: 1 ต.ค. 2548 - 12 พ.ย. 2549
25. นายวีรวิทย์ วิวัฒนวาณิช: 13 พ.ย. 2549 - 19 ต.ค. 2551
26. นายขจรศักดิ์ สิงโตกุล: 20 ต.ค. 2551 - 15 มี.ค. 2552
27. นายวันชัย อุดมสิน: 16 มี.ค. 2552 - 30 ก.ย. 2552
28. นายพงษ์ศักดิ์ นาคประดา: 1 ต.ค. 2552 - 30 ก.ย. 2554
29. นายประวัติ ถีถะแก้ว: 13 ม.ค. 2555 - 30 ก.ย. 2558
30. นายบุญธรรม เลิศสุขีเกษม: 1 ต.ค. 2558 - 30 ก.ย. 2560
31. นายนิกร สุกใส: 1 ต.ค. 2560 - 30 ก.ย. 2562
32. นายประเสริฐ ลือชาธนานนท์: 1 ต.ค. 2562 - 30 ก.ย. 2563
33. นายชลธี ยังตรง: 1 ต.ค. 2563 - 30 ก.ย. 2565
34. นายวิรุจ วิชัยบุญ: 2 ธ.ค. 2565 - 30 ก.ย. 2566
35. นายชรินทร์ ทองสุข: 17 ธ.ค. 2566 - 16 พ.ย. 2567
36. นายชาญชัย ศรศรีวิชัย: 26 ธ.ค. 2567 - ปัจจุบัน
ประชากรศาสตร์ > ศาสนา

บทความหลัก: รายชื่อวัดในจังหวัดยโสธร
ประชากรในจังหวัดยโสธรส่วนใหญ่นับถือศาสนาพุทธ โดยมีพระอารามหลวงประจำจังหวัด 2 แห่ง ได้แก่
วัดมหาธาตุ พระอารามหลวงชั้นตรี ชนิดสามัญ ฝ่ายมหานิกาย
วัดศรีธรรมาราม พระอารามหลวงชั้นตรี ชนิดสามัญ ฝ่ายธรรมยุติกนิกาย
ประชากรศาสตร์ > การศึกษา

บทความหลัก: รายชื่อโรงเรียนในจังหวัดยโสธร
การศึกษาระดับมัธยมศึกษา แบ่งเป็น 2 สังกัด ได้แก่ สังกัดสำนักงานเขตพื้นที่การศึกษามัธยมศึกษา เขต 28 และสังกัดองค์การบริหารส่วนจังหวัดยโสธร ส่วนระดับประถมศึกษา ได้แก่ สังกัดสำนักงานเขตพื้นที่การศึกษาประถมศึกษายโสธร ซึ่งแบ่งออกเป็น 2 เขตพื้นที่การศึกษา และสังกัดองค์กรปกครองส่วนท้องถิ่น ซึ่งครอบคลุมโรงเรียนขยายโอกาสทางการศึกษาด้วย
สถานศึกษาระดับอุดมศึกษาในจังหวัด มี 2 แห่ง ได้แก่ มหาวิทยาลัยมหามกุฏราชวิทยาลัย (วิทยาลัยศาสนศาสตร์ยโสธร) และวิทยาลัยชุมชนยโสธร
เศรษฐกิจ

ใน พ.ศ. 2556 จังหวัดยโสธรมีผลิตภัณฑ์มวลรวมจังหวัด (จีพีพี) มูลค่า 28,421 ล้านบาท รายได้เฉลี่ยต่อหัว 58,541 บาท เป็นลำดับที่ 72 ของประเทศ โดยสาขาเกษตรกรรม ทำรายได้มากที่สุด 9,822 ล้านบาท รองลงมาคือ สาขาการศึกษา 4,877 ล้านบาท สาขาการขายส่ง-ขายปลีก 2,913 ล้านบาท และสาขาอุตสาหกรรมการผลิต 2,425 ล้านบาท ประชากรส่วนใหญ่ประกอบอาชีพในภาคเกษตรกรรม
โครงสร้างพื้นฐาน > การประปา

จังหวัดยโสธรมีสำนักงานประปาภูมิภาค 4 แห่ง ได้แก่ สาขายโสธร, สาขามหาชนะชัย, สาขาเลิงนกทา และสาขาอำนาจเจริญ (หน่วยบริการป่าติ้ว) ซึ่งทั้ง 4 สาขาให้บริการในเขตเทศบาลและบริเวณใกล้เคียงในชุมชน 6 อำเภอ คือ อำเภอเมืองยโสธร  อำเภอกุดชุม อำเภอเลิงนกทา  อำเภอมหาชนะชัย อำเภอคำเขื่อนแก้ว และอำเภอป่าติ้ว ส่วนอำเภอที่เหลือใช้บริการประปาของเทศบาลตำบลหรือใช้ระบบปั๊มน้ำบาดาลสำหรับในเขตชนบท แหล่งน้ำดิบที่ใช้ในการผลิตประปาส่วนใหญ่มาจากแม่น้ำชีและลำเซบาย
โครงสร้างพื้นฐาน > การขนส่ง

จังหวัดยโสธรอยู่ห่างจากกรุงเทพฯ ประมาณ 532 กิโลเมตร โดยสามารถเดินทางสู่จังหวัดยโสธรได้หลายวิธี ทั้งทางรถยนต์ส่วนตัวและรถประจำทาง ภายในตัวเมืองยโสธร มีรถโดยสารประจำทางไปยังอำเภอต่าง ๆ โดยมีให้บริการที่สถานีขนส่งผู้โดยสารจังหวัดยโสธร นอกจากนี้ยังมีรถสองแถวไปยังอำเภอต่าง ๆ ซึ่งส่วนใหญ่แล้วคิวรถจะอยู่ที่สถานีขนส่งผู้โดยสารจังหวัด
จังหวัดยโสธรไม่มีเส้นทางรถไฟและท่าอากาศยาน ดังนั้นการขนส่งทางรางและทางอากาศ ต้องมาลงที่จังหวัดอื่นแล้วจึงต่อรถโดยสารเข้าไป การขนส่งทางรางนั้น มีรถไฟให้บริการมายังสถานีรถไฟอุบลราชธานี อำเภอวารินชำราบ จังหวัดอุบลราชธานี แล้วจึงต่อรถโดยสารหรือรถตู้ปรับอากาศมายังจังหวัดยโสธร ในอนาคตมีโครงการก่อสร้างทางรถไฟสายบ้านไผ่-มหาสารคาม-ร้อยเอ็ด-มุกดาหาร-นครพนม ซึ่งจะผ่านบริเวณพื้นที่อำเภอเลิงนกทา
ส่วนการขนส่งทางอากาศ มีเครื่องบินให้บริการมายังท่าอากาศยานนานาชาติอุบลราชธานี แล้วจึงต่อรถโดยสารหรือรถตู้เช่นเดียวกัน ในอนาคตมีการพัฒนาสนามบินเลิงนกทาในตำบลโคกสำราญ อำเภอเลิงนกทา เป็นท่าอากาศยานพาณิชย์
โครงสร้างพื้นฐาน > การขนส่ง > ระยะทางจากตัวจังหวัดไปอำเภอต่างๆ

อำเภอทรายมูล 21 กิโลเมตร
อำเภอคำเขื่อนแก้ว 25 กิโลเมตร
อำเภอป่าติ้ว 31 กิโลเมตร
อำเภอกุดชุม 39 กิโลเมตร
อำเภอมหาชนะชัย 44 กิโลเมตร
อำเภอไทยเจริญ 55 กิโลเมตร
อำเภอค้อวัง 66 กิโลเมตร
อำเภอเลิงนกทา 72 กิโลเมตร
วัฒนธรรม

จังหวัดยโสธรมีเทศกาลและงานประเพณีอันเป็นที่รู้จัก นั่นคือ ประเพณีบุญบั้งไฟ ซึ่งแต่เดิมมีวัตถุประสงค์เพื่อมุ่งแสดงออกถึงความสามัคคีของหมู่คณะ และมีความเชื่อว่าเมื่อจัดงานนี้แล้วเทพยดาและสิ่งศักดิ์สิทธิ์ทั้งหลายจะดลบันดาลให้มีฝนตกถูกต้องตามฤดูกาล ทำให้พืชพันธุ์ธัญญาหารอุดมสมบูรณ์ โดยงานประเพณีนี้จัดขึ้นในวันเสาร์และวันอาทิตย์สัปดาห์ที่ 2 ของเดือนพฤษภาคม ที่สวนสาธารณะพญาแถน
เทศกาลและงานประเพณีอื่น ๆ ที่สำคัญ ได้แก่
ประเพณีแห่มาลัยข้าวตอก จัดขึ้นในช่วงวันขึ้น 14 ค่ำ เดือน 3 หรือก่อนวันมาฆบูชา 1 วัน ที่ชุมชนบ้านฟ้าหยาด ตำบลฟ้าหยาด อำเภอมหาชนะชัย
เทศกาลจุดไฟตูมกา เป็นวัฒนธรรมดั้งเดิมของชุมชนบ้านทุ่งแต้ ตำบลทุ่งแต้ อำเภอเมืองยโสธร และมีขบวนแห่ไฟตูมกาถวายเป็นพุทธบูชาที่วัดบูรพา บ้านทุ่งแต้
เทศกาลแห่ดาวบ้านซ่งแย้ จัดขึ้นเป็นประจำทุกปีที่บ้านซ้งแย้ ตำบลคำเตย อำเภอไทยเจริญ อันเป็นที่ตั้งของวัดอัครเทวดามีคาแอล ซ่งแย้ เพื่อเฉลิมฉลองเทศกาลคริสต์มาสและเป็นการแสดงความรักต่อองค์ศาสดาตามความเชื่อของศาสนาคริสต์นิกายโรมันคาทอลิก
จังหวัดยโสธรเป็นที่ตั้งของสโมสรฟุตบอลยโสธร ซึ่งมีเพ็ชรทาย วงษ์คำเหลา เป็นประธานสโมสร ปัจจุบันสโมสรกำลังแข่งขันในไทยลีก 4 โซนภาคตะวันออกเฉียงเหนือ
บุคคลที่มีชื่อเสียง > พระสงฆ์ > ด้านวิปัสสนาธุระ

พระครูจิตตวิโสธนาจารย์ (ทองพูล โสภโณ)
หลวงปู่สารณ์ สุจิตโต
พระอาจารย์ดี ฉนฺโน
หลวงปู่ผั่น ปาเรสโก
พระราชมุนี (โฮม โสภโณ)
หลวงปู่บัวพา ปญฺญาภาโส
พระอาจารย์วัง ฐิติสาโร
พระครูจิตตวิโสธนาจารย์ (หนู สุจิตฺโต)
หลวงปู่คำพอง ติสโส
พระครูภาวนากิจโกศล (สอ พนฺธุโล)
พระอาจารย์สิงห์ทอง ธมฺมวโร
หลวงปู่บุญมี ปริปุณโณ
หลวงปู่เพียร วิริโย
หลวงปู่แสง ญาณวโร
พระเทพสังวรญาณ (พวง สุขินฺทฺริโย)
หลวงปู่บุญเพ็ง เขมาภิรโต
หลวงปู่บุญมา สุชีโว
พระครูสุมนสารคุณ (ประสาร สุมโน)
หลวงตาสรวง สิริปญฺโญ
พระพรหมวชิราภรณ์ (สนธิ์ อนาลโย)
พระราชวชิรญาณโสภณ (อุทัย สิริธโร)
หลวงปู่อุ่นหล้า ฐิตธมฺโม
พระครูมงคลญาณ (คำพอง ปญฺญาวุโธ)
พระครูจิตตภาวนานุสิฐ (สมหมาย จิตตปาโล)
บุคคลที่มีชื่อเสียง > พระสงฆ์ > ด้านคันถธุระ

พระพรหมวชิรเวที (อมร ญาโณทโย)
พระเทพปัญญามุนี (เฉย ยโส)
พระเทพวราภรณ์ (ผุย คตญาโณ)
พระเทพญาณวิสิฏฐ์ (ใจ โชติปญฺโญ)
พระเทพวิสุทธิเวที (สุด ฐิตวีโร)
พระเทพเมธาภรณ์ (ประสงค์ วราสโย)
บุคคลที่มีชื่อเสียง > นักการปกครอง

พระวิไชยราชสุริยวงษขัติยราช
พระสุนทรราชวงศา ที่ 1
พระสุนทรราชวงศาฯ ที่ 3
พระสุนทรราชวงศา ที่ 5
พระปทุมเทวาภิบาล (บุญมา ณ หนองคาย)
พระปทุมเทวาภิบาล (ราชบุตร)
พระยาวุฒาธิคุณ (เคน ณ หนองคาย)
พระไชยราชวงศา (เสน เสนจันทร์ฒิไชย)
พระนิคมบริรักษ์ (เสน ประทุมทิพย์)
พระสุนทรราชเดช (แข้ ปะทุมชาติ)
พระยาอุดรธานีศรีโขมสาครเขตต์ (จิตร จิตตะยโศธร)
เดชชาติ วงศ์โกมลเชษฐ์
ร้อยตรีไมตรี ไนยะกูล
บุคคลที่มีชื่อเสียง > นักการเมือง

ดร.พีรพันธุ์ พาลุสุข อดีตรัฐมนตรีว่าการกระทรวงวิทยาศาสตร์และเทคโนโลยี (30 มิถุนายน พ.ศ. 2556 – 30 เมษายน พ.ศ. 2557)
วิฑูรย์ วงษ์ไกร
รณ ฤทธิชัย
บุญแก้ว สมวงศ์
ปิยวัฒน พันธ์สายเชื้อ
ณิรัฐกานต์ ศรีลาภ
บุคคลที่มีชื่อเสียง > นักวิชาการ

ศ.นพ.ยงยุทธ สัจจวาณิชย์ อดีตอธิการบดีมหาวิทยาลัยเชียงใหม่, อดีตรัฐมนตรี
บุคคลที่มีชื่อเสียง > ศิลปิน/นักร้อง

คำพูน บุญทวี ศิลปินแห่งชาติ สาขาวรรณศิลป์ พ.ศ. 2544
คำปุน ศรีใส ศิลปินแห่งชาติ สาขาทัศนศิลป์ ประเภทประยุกต์ศิลป์ พ.ศ. 2561
วิชชา ลุนาชัย ศิลปินแห่งชาติ สาขาวรรณศิลป์ พ.ศ. 2564
เบญจมินทร์
ทองมี มาลัย
บุญช่วง เด่นดวง
ดาว บ้านดอน
ระพินทร์ พุฒิชาติ
สมจิตร บ่อทอง
พงศธร ศรีจันทร์
มนต์แคน แก่นคูน
อิสรีย์ ทวีกุลพาณิชย์ (อีฟ BNK48 รุ่น3) สมาชิกวง BNK48
เชน พชรเชฏฐ์ เตชะอารีย์กุล ( เชน The star 2022 ) เดอะสตาร์ ค้นฟ้าคว้าดาว 2022
สมหมายน้อย ดวงเจริญ
บุคคลที่มีชื่อเสียง > นักแสดง

หม่ำ จ๊กมก
ยาว ลูกหยี
บุคคลที่มีชื่อเสียง > นักกีฬา

คารีน่า เคร้าเซอ
รัชนก อินทนนท์
จักรกริช พาละพล
เจษฏา ไปใกล้
พลวัฒน์ วังฆะฮาด
พนมกรณ์ สายสอน
ปิยะรัฐ ตุ้นทัพไทย
วีระศักดิ์เล็ก วงศ์ประเสริฐ
เสกสิทธิ์ ศรีใส
ดูเพิ่ม

รายชื่อโรงเรียนในจังหวัดยโสธร
รายชื่อห้างสรรพสินค้าในจังหวัดยโสธร
รายชื่อวัดในจังหวัดยโสธร
รายชื่อโบราณสถานในจังหวัดยโสธร
จังหวัดธนบุรีในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2512

การเลือกตั้งสมาชิกสภาผู้แทนราษฎรจังหวัดธนบุรี พ.ศ. 2512 เป็นส่วนหนึ่งของการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2512 กำหนดให้มีขึ้นในวันที่ 10 กุมภาพันธ์ พ.ศ. 2512 โดยแบ่งเขตการเลือกตั้งออกเป็น 1 เขตเลือกตั้ง มีสมาชิกสภาผู้แทนราษฎรได้ 6 คน จำนวนที่นั่งเท่าเดิมจากการเลือกตั้งครั้งก่อนเมื่อเดือนธันวาคม พ.ศ. 2500 และ การเลือกตั้งเพิ่มเติม พ.ศ. 2501 แต่ละเขตเลือกตั้งจะมีสมาชิกสภาผู้แทนราษฎรได้เขตละ 6 คน
ผลการเลือกตั้ง

| --- | --- |
สัญลักษณ์และความหมาย
*: ส.ส.ระบบเขตเลือกตั้งที่ได้รับเลือกตั้งในการเลือกตั้งครั้งที่ผ่านมา
**: ส.ส.ระบบบัญชีรายชื่อที่ได้รับเลือกตั้งในการเลือกตั้งครั้งที่ผ่านมา
†: ผู้สมัครที่ถูกตัดสิทธิ์
✔: ผู้สมัครที่เคยดำรงตำแหน่งสมาชิกสภาผู้แทนราษฎรมาแล้ว
( ): หมายเลขประจำตัวของผู้สมัคร
ตัวหนา: ผู้สมัครที่ชนะการเลือกตั้ง
| ผลการเลือกตั้งสมาชิกสภาผู้แทนราษฎร จังหวัดธนบุรี> พรรค | ผลการเลือกตั้งสมาชิกสภาผู้แทนราษฎร จังหวัดธนบุรี> พรรค | ผลการเลือกตั้งสมาชิกสภาผู้แทนราษฎร จังหวัดธนบุรี> ผู้สมัคร | ผลการเลือกตั้งสมาชิกสภาผู้แทนราษฎร จังหวัดธนบุรี> คะแนนเสียง | ผลการเลือกตั้งสมาชิกสภาผู้แทนราษฎร จังหวัดธนบุรี> % | ผลการเลือกตั้งสมาชิกสภาผู้แทนราษฎร จังหวัดธนบุรี> ± |
| --- | --- | --- | --- | --- | --- |
|  | ประชาธิปัตย์   | พลเรือเอก สวัสดิ์ ภูติอนันต์ (11) | 56,863 |  |  |
|  | ประชาธิปัตย์   | ไถง สุวรรณทัต (12)* | 54,989 |  |  |
|  | ประชาธิปัตย์   | พลเรือตรี ทหาร ขำหิรัญ (15)* | 53,249 |  |  |
|  | ประชาธิปัตย์   | มนัส สุวรรณทัต (13)* | 50,564 |  |  |
|  | ประชาธิปัตย์   | ชาย สัจจะ (14)* | 50,309 |  |  |
|  | ประชาธิปัตย์   | พลเรือเอก หลวงชลธารพฤฒิไกร  (พงษ์ อาศนะเสน) (16) | 47,109 |  |  |
|  | สหประชาไทย   | พักตร์ หงษ์ทอง (6) | 33,937 |  |  |
|  | สหประชาไทย   | พลเอก จิร วิชิตสงคราม (5) | 33,845 |  |  |
|  | สหประชาไทย   | เพทาย โชตินุชิต (9)✔ | 33,430 |  |  |
|  | สหประชาไทย   | จิตร ทังสุบุตร (7) | 30,947 |  |  |
|  | สหประชาไทย   | บุญยง นิ่มสมบุญ (8) | 29,828 |  |  |
|  | สหประชาไทย   | พลเรือเอก ดำริห์ ปาลกะวงศ์ ณ อยุธยา (10) | 29,633 |  |  |
|  | ไม่สังกัดพรรค | ร้อยตำรวจเอก ชาญ กระตุฤกษ์ (1) | 20,431 |  |  |
|  | ไม่สังกัดพรรค | ผ่อง รามนัฎ (3) | 19,780 |  |  |
|  | ไม่สังกัดพรรค | เสน่ห์ โกมารชุน (22) | 13,347 |  |  |
|  | ไม่สังกัดพรรค | ยอด อ่อนโอภาส (2) | 13,211 |  |  |
|  | ไม่สังกัดพรรค | หม่อมหลวง เนื่องพร สุทัศน์ (17) | 11,610 |  |  |
|  | ไม่สังกัดพรรค | เล็ก ภาณุนันทน์ (4) | 11,000 |  |  |
|  | ไม่สังกัดพรรค | พันโท เลิศ เกิดชูชื่น (21) | 6,768 |  |  |
|  | ไม่สังกัดพรรค | ประสิทธิ์ แย้มเพียร (20) | 6,710 |  |  |
|  | ไม่สังกัดพรรค | บุญเหลือ เครือไชย (25) | 5,922 |  |  |
|  | ไม่สังกัดพรรค | สถิตย์ จรรยาวิศุทธ (18) | 5,398 |  |  |
|  | ไม่สังกัดพรรค | สง่า เนื่องนิยม (23) | 3,215 |  |  |
|  | ไม่สังกัดพรรค | สุนทร จันทรัมพร (24) | 2,596 |  |  |
|  | ไม่สังกัดพรรค | เลิด คชมหิทธิ (19) | 2,327 |  |  |
| บัตรดี | บัตรดี | บัตรดี |  |  | – |
| ไม่ประสงค์ลงคะแนน | ไม่ประสงค์ลงคะแนน | ไม่ประสงค์ลงคะแนน |  |  | – |
| บัตรเสีย | บัตรเสีย | บัตรเสีย |  |  | – |
| ผู้มาใช้สิทธิเลือกตั้ง | ผู้มาใช้สิทธิเลือกตั้ง | ผู้มาใช้สิทธิเลือกตั้ง |  |  | – |
| ผู้มีสิทธิเลือกตั้ง | ผู้มีสิทธิเลือกตั้ง | ผู้มีสิทธิเลือกตั้ง |  |  | — |
: ประชาธิปัตย์   รักษาที่นั่ง
: ประชาธิปัตย์   รักษาที่นั่ง
: ประชาธิปัตย์   รักษาที่นั่ง
: ประชาธิปัตย์   รักษาที่นั่ง
: ประชาธิปัตย์   รักษาที่นั่ง
: ประชาธิปัตย์   รักษาที่นั่ง
ดูเพิ่ม

จังหวัดธนบุรีในการเลือกตั้งสมาชิกสภาผู้แทนราษฎรไทยเป็นการทั่วไป ธันวาคม พ.ศ. 2500
กรุงเทพมหานครในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2518
กองบังคับการตำรวจน้ำ

| กองบังคับการตำรวจน้ำ |
| --- | --- |
เครื่องหมายราชการประจำหน่วยงาน
อาร์มประจำหน่วยงาน
อักษรย่อ: บก.รน.
คำขวัญ: ประชาสุข ทุกน่านน้ำ
ข้อมูลองค์กร
ก่อตั้ง: 15 พฤษภาคม, พ.ศ. 2495 (72 ปี 296 วัน)
โครงสร้างเขตอำนาจ
เขตอำนาจในการปฏิบัติการ: ประเทศไทย
เขตอำนาจเฉพาะด้าน: ทางน้ำ ทางทะเลและชายฝั่ง
สำนักงานใหญ่: ต.ปากน้ำ อ.เมืองสมุทรปราการ จ.สมุทรปราการ
 
ผู้บริหารหน่วยงาน: พลตำรวจตรี เศรษฐสิริ นิพภยะ, ผู้บังคับการตำรวจน้ำ
หน่วยงานปกครอง:  กองบัญชาการตำรวจสอบสวนกลาง
เขตอำนาจปกครอง:  •  12 กองกำกับการ, 1 กลุ่มเรือตรวจการณ์ขนาด 110 - 180 ฟุต
เว็บไซต์
marine.police.go.th
กองบังคับการตำรวจน้ำ (อังกฤษ: Thai Marine Police Division) เป็นหน่วยงานตำรวจน้ำในสังกัดของ กองบัญชาการตำรวจสอบสวนกลาง มีหน้าที่ในการปฏิบัติตามข้อกำหนดในพระราชบัญญัติตำรวจเช่นเดียวกับบนฝั่งทุกประการ และมีหน้าที่เพิ่มเติมคือการรักษาผลประโยชน์ของชาติทางทะเล ตามกฎหมายทางทะเลที่กำหนด
ประวัติ

ในช่วงสงครามโลกครั้งที่ 2 ประเทศไทยต้องพึ่งพาการขนส่งทางน้ำเพื่อนำเข้าและส่งออกเป็นหลัก ซึ่งในขณะนั้นทางการไทยขาดหน่วยงานที่เข้ามาดูแลด้านการรักษากฎหมายทางทะเล โดยในช่วงเดือน ธันวาคม พ.ศ. 2490 ได้มอบหมายให้กองทัพเรือเป็นผู้ควบคุมดูแลในการรักษากฎหมายทางทะเล แต่ด้วยภารกิจที่หลากหลาย ประกอบกับกองทัพเรือเองจำเป็นต้องเพิ่มประสิทธิภาพการทำงานของตนในทุก ๆ ด้าน ทำให้รัฐบาลมอบหมายให้หน่วยงานที่รับผิดชอบในการรักษากฎหมายในขณะนั้น คือกระทรวงกลาโหม ที่กำกับดูแลกองทัพเรือ และกระทรวงมหาดไทย ที่กำกับดูแลกรมตำรวจ พิจารณาร่วมกันเห็นชอบให้จัดตั้ง กองตำรวจน้ำ เมื่อวันที่ 15 พฤษภาคม พ.ศ. 2495
ในช่วงหลังสงครามโลกครั้งที่ 2 พ.ศ. 2497 กองบังคับการตำรวจน้ำ เคยตั้งอยู่บริเวณศุลกสถาน หลังจากกรมศุลกากรย้ายไปทำการที่บริเวณท่าเรือคลองเตย และปี พ.ศ. 2502 ได้ย้ายไปยังที่ทำการปัจจุบัน ซึ่งบริเวณเดิมต่อจากนั้นได้เปลี่ยนเป็นที่ทำการของสถานีตำรวจดับเพลิงบางรัก
ต่อมา เมื่อวันที่ 30 มิถุนายน พ.ศ. 2548 ได้เปลี่ยนชื่อเป็น กองบังคับการตำรวจน้ำ ตามกฎกระทรวงที่ได้ประกาศในราชกิจจานุเบกษา และแบ่งโครงสร้างหน่วยงานใหม่ให้กองบังคับการตำรวจน้ำ เป็นหน่วยงานส่วนหนึ่งของ กองบัญชาการตำรวจสอบสวนกลาง เมื่อวันที่ 7 กันยายน พ.ศ. 2552
เครื่องหมายประจำหน่วย > เครื่องหมายราชการประจำหน่วยงาน

กองบังคับการตำรวจน้ำ ตามพระราชบัญญัติเครื่องหมายราชการ พ.ศ. 2482 ประกอบไปด้วย
โล่เขน หมายถึง สำนักงานตำรวจแห่งชาติ โดยใช้รูปแบบตามสำนักงานตำรวจแห่งชาติ
สมอ หมายถึง กองบังคับการตำรวจน้ำ ซึ่งเป็นหน่วยงานที่มีหน้าที่ปฏิบัติการทั้งทางน้ำและทางทะเล โดยมีเรือตรวจการณ์เป็นอุปกรณ์หลักในการปฏิบัติหน้าที่
ลายพรรณพฤกษาลายใบเทศ หมายถึง การเจริญเติบโตของหน่วยงาน
เครื่องหมายประจำหน่วย > ธงเจ้าพนักงานตำรวจน้ำ

ธงเจ้าพนักงานตำรวจน้ำ ตามพระราชบัญญัติธง พ.ศ. 2522 มีลักษณะเป็นสามเหลี่ยมหน้าจั่ว ฐานด้านติดกับคันธงกว้าง 1 ส่วน ผืนธงมีความยาว 3 ส่วน ช่วงต้นจากคันธง 1 ส่วน ลักษณธและสีเดียวกับธงชาติไทย ส่วนที่ 2 และ 3 ถึงปลายธงเป็นสีเลือดหมู ตรงกลางมีพระแสงดาบเขนและโล่สีเหลือง โดยจะชักธงเพื่อแสดงตนเวลาปฏิบัติหน้าที่
หน่วยงานในสังกัด

กองบังคับการตำรวจน้ำ แบ่งโครงสร้างการบริหารออกเป็น 3 ส่วน 12 กองกำกับการ ประกอบไปด้วย
ส่วนอำนวยการ
ฝ่ายอำนวยการ กองบังคับการตำรวจน้ำ
ส่วนยุทธการทางเรือ
กองกำกับการ 1 กองบังคับการตำรวจน้ำ ดูแลด้านการปฏิบัติงานด้านวิศวกรรม
กองกำกับการ 2 กองบังคับการตำรวจน้ำ ดูแลด้านการปฏิบัติการใต้น้ำ
กองกำกับการ 3 กองบังคับการตำรวจน้ำ ดูแลด้านการปฏิบัติการทางเรือ
ส่วนปฏิบัติการ ดูแลรับผิดชอบในพื้นที่ท้องน้ำครอบคลุม แม่น้ำเจ้าพระยา แม่น้ำโขง อ่าวไทยตอนบน อ่าวไทยตอนล่าง และทะเลอันดามัน
ส่วนกลาง
กลุ่มงานเรือตรวจการณ์ขนาด 110 - 180 ฟุต กองบังคับการตำรวจน้ำ ประกอบด้วยเรือตรวจการณ์ขนาดใหญ่ ระวางขนาด 110 - 180 ฟุต
ส่วนภูมิภาค
สถานีตำรวจน้ำ 4 กองกำกับการ 4 กองบังคับการตำรวจน้ำ บริเวณแม่น้ำท่าจีนกองกำกับการ 4 กองบังคับการตำรวจน้ำ  (กรุงเทพมหานคร) พื้นที่รับผิดชอบ ลำน้ำเจ้าพระยา ในเขตจังหวัดพระนครศรีอยุธยาลงมาถึงกรุงเทพมหานคร และชายฝั่งทะเลอ่าวไทยในพื้นที่จังหวัดกรุงเทพมหานคร สมุทรปราการ สมุทรสาคร สมุทรสงคราม ประจวบคีรีขันธ์
กองกำกับการ 5 กองบังคับการตำรวจน้ำ (ชลบุรี) พื้นที่รับผิดชอบ ชายฝั่งทะเลอ่าวไทยในเขตจังหวัดฉะเชิงเทรา ชลบุรี ระยอง จันทบุรี ตราด
กองกำกับการ 6 กองบังคับการตำรวจน้ำ (สุราษฎร์ธานี) พื้นที่รับผิดชอบ ชายฝั่งทะเลอ่าวไทยในเขตจังหวัดชุมพร สุราษฎร์ธานี นครศรีธรรมราช
กองกำกับการ 7 กองบังคับการตำรวจน้ำ (สงขลา) พื้นที่รับผิดชอบ ชายฝั่งทะเลอ่าวไทยในเขตจังหวัดสงขลา ปัตตานี นราธิวาส และทะเลสาบสงขลา
กองกำกับการ 8 กองบังคับการตำรวจน้ำ (ภูเก็ต) พื้นที่รับผิดชอบ ชายฝั่งทะเลอันดามันในเขตจังหวัด ระนอง ภูเก็ต พังงา
กองกำกับการ 9 กองบังคับการตำรวจน้ำ (ตรัง) พื้นที่รับผิดชอบ ชายฝั่งทะเลอันดามันในเขตจังหวัดกระบี่ ตรัง สตูล
กองกำกับการ 10 กองบังคับการตำรวจน้ำ (มุกดาหาร) พื้นที่รับผิดชอบ ลำน้ำโขงในเขตจังหวัดนครพนม มุกดาหาร อำนาจเจริญ อุบลราชธานี
กองกำกับการ 11 กองบังคับการตำรวจน้ำ (หนองคาย) พื้นที่รับผิดชอบ ลำน้ำโขงในเขตจังหวัดเลย หนองคาย บึงกาฬ
กองกำกับการ 12 กองบังคับการตำรวจน้ำ (เชียงแสน) พื้นที่รับผิดชอบ ลำน้ำโขงในเขตจังหวัดเชียงราย